新卜清羅幽居恭奉獻陸大夫
作者：孟郊
朝代：唐

paragraphs: 黔婁住何處，仁邑無餒寒。
豈悟舊羇旅，變爲新閑安。
二頃有餘食，三農行可觀。
籠禽得高巢，轍鮒還層瀾。
翳翳桑柘墟，紛紛田里歡。
兵戈忽消散，耦耕非艱難。
嘉木偶良酌，芳陰庇清彈。
力農唯一事，趣世徒萬端。
靜覺本相厚，動爲末所殘。
此外有餘暇，鋤荒出幽蘭。